EFF moet jammer sê vir Manuel en opdokTrevor Manuel. Foto: Karen Sandison/ANA Die EFF moet Trevor Manuel, voormalige minister van finansies, om verskoning vra vir stellings wat die party oor hom gemaak het. Regter Elias Matojane het in die hooggeregshof in Johannesburg beslis die EFF moet binne 24 uur die verklaring wat hulle oor Manuel uitgestuur het van al hulle platforms verwyder, insluitend sosiale media. Die EFF moet ook binne 24 uur op al hul mediaplatforms waar die mediaverklaring oor Manuel gedeel is, aan hom om verskoning vra. Matojane het bevind die EFF, sy leier, Julius Malema, en Mbuyiseni Ndlozi, die party se woordvoerder, se gedrag in die verband was skandelik en kwetsend. Matojane het ook Manuel se versoek om skadevergoeding van R500 000 toegestaan. Manuel het die hof genader nadat die EFF hom beskuldig het van botsende belange met betrekking tot die aanstelling van die nuwe taksbaas, Edward Kieswetter. Die EFF het in Maart ŉ verklaring uitgereik waarin die party Manuel van nepotisme en korrupsie in die aanstelling van Kieswetter beskuldig het. Manuel het aan die hoof gestaan van die paneel wat onderhoude met die kandidate vir die pos gevoer het. Manuel het geëis dat die EFF sy uitlatings terugtrek, om verskoning vra en skadevergoeding van R500 000 betaal. Adv. Carol Steinberg, Manuel se regsverteenwoordiger, het tydens die aanhoor van die saak aangevoer die EFF het Manuel se aansien skade berokken met hul uitlatings. Volgens Steinberg sal Manuel die geld aan ŉ verdienstelike organisasie skenk